b'\n_START_ARTICLE_\nNegriidne rass\n_START_SECTION_\nN\xc3\xb5ukogude antropoloogilised alajaotused\n_START_PARAGRAPH_\nVastavalt \xc3\xbchele N\xc3\xb5ukogude perioodil ametlikult tunnustatud ning N\xc3\xb5ukogude antropoloogide poolt enamlevitatud teooriale on negriidne ehk ekvatoriaalne ehk negroaustraloidne p\xc3\xb5hirass \xc3\xbcks kolmest p\xc3\xb5hirassist. Vastavalt sellele teooriale jaotuvad negriidid omakorda austraalia, veda, melaneesia, neegri-, negrillo- ja bu\xc5\xa1mani (l\xc3\xb5una-aafrika) rassideks._NEWLINE_Austraalia rassi kuuluvad Austraalia p\xc3\xa4rismaalased, enamiku tunnuste poolest sarnaneb see neegrirassiga; erivevused on rohke habemekasv ja lainelised juuksed. Teise j\xc3\xa4rgu tunnused: l\xc3\xa4ngus laup, pikapealisus ja \xc3\xbcsna suur kasv._NEWLINE_Veda ehk vediidi rassi iseloomustavad lainelised juuksed, heledam nahk, ortognaatne n\xc3\xa4gu, eelmiste omast kitsam nina, mitte eriti paksud huuled, p\xc3\xbcstne laup, v\xc3\xa4ikene kasv. Asustab Sri Lankat, kohati Indiat, Indohiinat ja Indoneesiat._NEWLINE_Melaneesia rassile on omased v\xc3\xa4ga tume nahk, kr\xc3\xa4ssus juuksed prognaatne n\xc3\xa4gu, enamasti ka lai nina ja paksud huuled, keskmine v\xc3\xb5i v\xc3\xa4ike kasv. Selle rassi v\xc3\xa4ikesekasvulist teisendit (Andamani saartel, Filipiinidel ja Malaka poolsaarel) nimetatakse Aasia p\xc3\xbcgmeedaks ehk negriitodeks._NEWLINE_Neegrirassile on omased k\xc3\xb5ik negriidide tunnused: tume nahav\xc3\xa4rvus, kr\xc3\xa4ssus juuksed, v\xc3\xa4ga v\xc3\xa4hene habemekasv, v\xc3\xa4ga lai nina ja paksud huuled, enamasti suur kasv - maailma pikimad inimesed kuuluvad just neegrirassi (kohati meeste keskmine kasv 183 cm). Asustab suuremat osa Aafrikat (Saharast l\xc3\xb5una pool)_NEWLINE_Negrillorassile on omased neegrirassist heledam nahk, lopsakam habemekasv ja kitsamad huuled. Kasv on v\xc3\xa4ga v\xc3\xa4ike ulatudes keskmiselt meestel paiguti 140 cm-ni. Seep\xc3\xa4rast nimetatakse negrillosid ka Aafrika p\xc3\xbcgmeedeks. Neid leidub v\xc3\xa4ikeste r\xc3\xbchmadena Kongo \xc3\xbcrgmetsades._NEWLINE_Khoisani (l\xc3\xb5una-aafrika) rassil on heledam, kollakas nahk, tugevasti v\xc3\xa4ljenduv silma \xc3\xbclalau kattekurd, v\xc3\xa4ga kr\xc3\xa4ssus juuksed, v\xc3\xa4ike kasv. Asustab L\xc3\xb5una-Aafrika Kalahari piirkonda.'